"Babilon het geval!"
Jesaja se profesie—Lig vir die hele mensdom I
8. Hoe tree die Babiloniërs in ooreenstemming met die profesie op, al is hulle vyande buite die muur?
8 Wanneer die son op daardie noodlottige dag ondergaan, is angs die laaste ding waaraan die Babiloniërs dink. Sowat twee eeue vroeër voorspel Jesaja: "Laat die tafel gereedgemaak word, die sitplekke in posisie geplaas word, laat daar geëet, gedrink word!" (Jesaja 21:5a). Ja, die verwaande koning Belsasar hou 'n fees. Sitplekke word vir duisend van sy edelmanne, sowel as vir baie vrouens en byvrouens, reggesit (Daniël 5:1, 2). Die feesgangers weet dat daar 'n leër buite die muur is, maar hulle dink hulle stad is onverowerbaar. Sy enorme mure en diep grag laat dit onmoontlik lyk om die stad in te neem; sy talle gode maak dit ondenkbaar. Laat daar dus "geëet, gedrink" word! Belsasar word dronk, en hy is waarskynlik nie die enigste een nie. Die benewelde toestand van die hoë amptenare word geïmpliseer deur die feit dat hulle wakker gemaak moet word, soos Jesaja se volgende woorde voorspel.
9. Waarom word dit nodig om 'die skild te salf'?
9 "Staan op, o vorste, salf die skild" (Jesaja 21:5b). Skielik is die partytjie verby. Die vorste moet wakker word! Die bejaarde profeet Daniël is na die toneel geroep, en hy sien hoe Jehovah die Babiloniese koning Belsasar beangs laat word, net soos Jesaja beskryf het. Die koning se edelmanne is heeltemal verbyster wanneer die gesamentlike magte van die Mede, Perse en Elamiete deur die stad se verdedigingstelsel dring. Babilon val gou! Maar wat beteken dit om 'die skild te salf'? Die Bybel noem 'n nasie se koning soms sy skild omdat hy die verdediger en beskermer van die land is (Psalm 89:18).* Hierdie vers in Jesaja voorspel dus waarskynlik dat 'n nuwe koning nodig sal wees. Waarom? Omdat Belsasar "daardie selfde nag" doodgemaak word. Dit is dus nodig om 'die skild te salf', of 'n nuwe koning aan te stel.—Daniël 5:1-9, 30.
Baie Bybelkommentators dink dat die woorde "salf die skild" na die ou militêre gebruik verwys om leerskilde voor 'n veldslag met olie te smeer sodat die meeste houe daarvan sou wegskram. Hoewel dit moontlik is, moet 'n mens onthou dat die Babiloniërs op die nag toe die stad geval het beswaarlik tyd gehad het om hulle teë te sit, wat nog te sê van hulle vir die stryd voor te berei deur hulle skilde met olie te smeer!